Foojohn ตึกฟูยนตร์ ตึกสุดชิคย่านเจริญกรุงที่แค่เห็นแสงไฟก็ชวนให้สงสัยแล้วว่าคืออะไร วันนี้ได้โอกาสมาลองสำรวจแล้วค่ะ 

ร้านเป็น ตึก 5 ชั้น ที่ตกแต่งสไตล์ Vintage french แบบหว่องกาไวหน่อย ๆ สีสวยและชิคมาก ถ้ามาแนะให้เตรียมกล้องมาถ่ายด้วยนะ  ข้างในสวยไม่เหมือนกันซักชั้นเลย
เข้าไปที่ชั้นแรก จะเป็นร้านสไตล์ฝรั่งเศส มีตู้ไวน์กับ cold cut ให้สั่ง จะกินอาหารหนัก ๆ อะไรก็สั่งได้เลยที่นี่ บรรยากาศดีมาก 
เขยิบมาที่ชั้น 2 cocktail bar เก๋ ๆ ที่มีมุมดีเจให้นั่งฟัง ที่ชอบมาก ๆ คือชั้นนี้มีมุมโซฟากับหมอนหนานุ่ม เหมาะกับพาเพื่อนมาเปิดตี้ 
ชั้น 3 จะเป็นบาร์สำหรับคอเบียร์ และที่นั่งชิลล์กับเพื่อน
และชั้น 4 พึ่งเปิดใหม่ เป็น smokehouse สไตล์อเมริกัน ชื่อ spareparts จะนั่งชั้นนี้หรือขึ้นมาดาดฟ้าก็ได้ วิวดีลมเย็น เหมาะกับมาชิลล์ชมพระอาทิตย์ตกสุด ๆ

สำหรับอาหารที่นี่ ที่ร้านบอกว่าทำเองหมดค่ะ ยกเว้นปลูกผักกับฆ่าหมู ถ้าเป็นอาหารฝรั่งเศส มีเครปให้เลือกทั้งคาวและหวาน (แบบฝรั่งเศสแท้) ได้ลองตัวที่ชื่อ Degustation ซึ่งเป็นสามเครปเล็ก ๆ ในถาดเดียวชื่อ Parisiene (dried ham + cottage cheese) + tartiflette (bacon + cheese + onion) + feeling blue (smoked duck + blue cheese and nuts) หรือจะลองเป็นเครปไซส์ใหญ่ก็ได้นะ มี Foie gras galette เป็นไฮไลต์เลย 

ที่เราชอบเป็นพิเศษคือ Cold cut ของที่นี่ค่ะ ถาดนึงเลือกได้ 3 อย่างในราคา 200 มีพวกไส้กรอก Chorizo จาก spain, rosetta salami, country ham กับชีส เลือกเพิ่มอย่างละ 80

นอกจากนี้ก็มีคีชและ Rib parmentier เหมือนลาซานญ่าแต่ใช้ซี่โครงแทนแป้ง มันฝรั่ง ซี่โครง ชีส สั่งได้ทั้งแบบ 1-2 คน 

ส่วนค็อกเทลก็มีให้เลือกเยอะมาก ๆ เช่นกันค่ะ  ถ้าแนะนำก็เป็นตัว silverfizz  กับ El presidente 

เขยิบขึ้นไปด้านบน อยากให้สั่งถาดซี่โครงสุดสะใจแบบอเมริกัน ‘Sparehouse mixed platter’ ซี่โครงหมักในตู้อบของทางร้าน 8 ชั่วโมง เสิร์ฟกับ pulled pork, burnt ends และไก่หมักซอสศรีราชา ความพิเศษคือซี่โครงที่นี่เป็นแบบอเมริกันแท้ ๆ ที่ไม่ coat ผิวซี่โครงด้วยซอส แต่จะอบให้นานจนเข้าเนื้อ สะกิดนิดเดียวเนื้อก็หลุดออกมาทั้งชิ้น ฟินมากกกก อยากให้มาลองกันค่ะ
